Ganet e oa bet en unan eus ar familhoù roueel galloudusañ eus gwarezveliezh Bechuanaland (anv Botswana kent an dizalchiezh). Dan oad a bevar bloaz e teuas da vezañ kgosi (roue). E studioù a reas e Suafrika hag e Breizh-Veur. Eno e timezas gant ar saozez Ruth Williams. Dre ne oa ket gouarnamant Suafrika evit asantiñ gwelet ur choublad a-seurt se, berzet gant politikerezh an apartheid, o ren en tu all eus e harzoù, e voe goulennet groñs digant Breizh-Veur skarzhañ anezhe diouzh Bechuanaland. Asantet e voe gant ar Saozon ha kaset ar choublad en harlu da Londrez e 1951. E 1956 e voe aotreet Khama hag e wreg da zistreiñ da Vechuanaland goude men doa asantet dilezel e garg a roue.